
כִּי משֶׁה הוּא בְּחִינַת שְׁתִיקָה 
אריה פריז
שיח לשבת חקת
בחומש במדבר, עד פרשתנו, ישנן שלוש פרשות-סיפוריות עיקריות: המתאוננים, המרגלים וקורח. בכל שלושת הפרשיות קולו של משה ודיבוריו הם חלק דומיננטי מהסיפור (בסיפורים הנספחים היחידים שלא קשורים למצוות אנו גם מוצאים דיבור של משה: כשמשה מבקש מיתרו להצטרף למסע וכשמשה מתפלל לה' שירפא את מרים).

דיבוריו של משה באים או כלפי ה' – כטענה או כתפילה – או כלפי ישראל- כציווי, העברת דבר ה', או כתוכחה: 

1. המתאוננים: תלונות משה אל ה' (פרק יא, פסוקים יא-טו, כא-כב), ודיבור אל העם ואל יהושע (פסוק כד,כט).

2. המרגלים: פירוט מטרת השליחות (יג, יז-כ), תפילת משה להצלת העם (יד, יג-יט), דיבור אל עם ישראל (פסוק לט) ואל המעפילים (פסוקים מא-מב).

3. קורח: דבר משה אל קרח ועדתו (טז, ה-יא, טז-י)
, משה אל ה' (פרק טז, פסוקים טו, כב) ואל העדה (פרק טז, פסוקים כו, כח-ל), ציווי משה על אהרון לעצירת המגפה (יז, יא-יב) דיבור אל בני ישראל לגבי המטות (פסוק כא).

אך דיבוריו הרבים של משה מסתיימים בפרשתנו; הפרשה נפתחת בציווי על פרה אדומה, ולאחריה עד סוף הפרשה ישנן רק פרשיות סיפוריות, בהן נעסוק. בכל הפרשה אנו שומעים משפט אחד בלבד ממשה, וזאת בסיפור הראשון על מי מריבה: "וַיֹּאמֶר לָהֶם שִׁמְעוּ נָא הַמֹּרִים הֲמִן הַסֶּלַע הַזֶּה נוֹצִיא לָכֶם מָיִם". כידוע, משה כלל לא מצווה על ידי ה' לדבר אל העדה אלא הוא מצווה במפורש "וְדִבַּרְתֶּם אֶל הַסֶּלַע לְעֵינֵיהֶם", במקום זאת משה אומר לעדה את המשפט הנ"ל. את הסלע לעומת זאת, הוא מכה. לאחר משפט יחידי זה ה' מוכיח את משה ואהרון, ועד סוף הפרשה הדבר הכי קרוב לדיבור של משה הוא המסר שלו למלך סדום שנאמר מפי המלאכים ולא מפיו, ו"וַיִּתְפַּלֵּל מֹשֶׁה בְּעַד הָעָם" – בשניהם משה לא מדבר.

אמנם דיבורו לא נשמע בפרשה, אבל נוכחותו קיימת ברוב הפרשה – במי מריבה, בשליחת המלאכים למלך אדום, במות אהרון, בנחש הנחושת ובסוף הפרשה (פסוק לב). אבל למרות נוכחותו השותקת בפרשיות אלו, היעדרותו משאר הפרשיות בפרשה בולטת ביותר, וזאת לאור נוכחותם המפתיעה של בני ישראל אל מול ה' ואל מול מלכי אדום וסיחון – עד כה בני ישראל פנו רק למשה ואהרון,
  ואילו כאן, לראשונה בני ישראל מוצגים כמדברים עם גורם חיצוני שאיננו משה(!): 

· כ (יח) וַיֹּאמֶר אֵלָיו אֱדוֹם לֹא תַעֲבֹר בִּי פֶּן בַּחֶרֶב אֵצֵא לִקְרָאתֶךָ: (יט) וַיֹּאמְרוּ אֵלָיו בְּנֵי יִשְׂרָאֵל בַּמְסִלָּה נַעֲלֶה וְאִם מֵימֶיךָ נִשְׁתֶּה...

· כא (א) וַיִּשְׁמַע הַכְּנַעֲנִי ... וַיִּלָּחֶם בְּיִשְׂרָאֵל וַיִּשְׁבְּ מִמֶּנּוּ שֶׁבִי: (ב) וַיִּדַּר יִשְׂרָאֵל נֶדֶר לַה' וַיֹּאמַר אִם נָתֹן תִּתֵּן אֶת הָעָם הַזֶּה בְּיָדִי וְהַחֲרַמְתִּי אֶת עָרֵיהֶם: (ג) וַיִּשְׁמַע ה' בְּקוֹל יִשְׂרָאֵל...

· (יז) אָז יָשִׁיר יִשְׂרָאֵל אֶת הַשִּׁירָה הַזֹּאת עֲלִי בְאֵר עֱנוּ לָהּ: (יח) בְּאֵר חֲפָרוּהָ שָׂרִים...

· (כא) וַיִּשְׁלַח יִשְׂרָאֵל מַלְאָכִים אֶל סִיחֹן מֶלֶךְ הָאֱמֹרִי לֵאמֹר: (כב) אֶעְבְּרָה בְאַרְצֶךָ לֹא נִטֶּה בְּשָׂדֶה ... (כג) וְלֹא נָתַן סִיחֹן אֶת יִשְׂרָאֵל עֲבֹר בִּגְבֻלוֹ ... (כד) וַיַּכֵּהוּ יִשְׂרָאֵל לְפִי חָרֶב וַיִּירַשׁ אֶת אַרְצוֹ...(כה) וַיִּקַּח יִשְׂרָאֵל אֵת כָּל הֶעָרִים הָאֵלֶּה וַיֵּשֶׁב יִשְׂרָאֵל בְּכָל עָרֵי הָאֱמֹרִי...

את קול משה נחזור לשמוע כבר בסוף פרשת בלק, בפרשת בעל פעור, וספר דברים כולו הוא דיבור של משה. אם כן, מה פשר השתיקה בפרשתנו? חשבתי על שני אופנים בהם ניתן להסביר את שתיקת משה בפרשה:

ההקשר האישי: בפרשתנו, כאמור, ה' מוכיח את משה ואת אהרון ומבשר למשה שלא יכנס לארץ, בנוסף נפטרים שני אחיו, מרים ואהרון. אחרי אירועים טראומתיים אלו אפשר להניח שלמשה אין הרבה מה לומר או שאין לו חשק לדבר, לכן הוא שותק. בצורה יותר עדינה ניתן לומר ששתיקת משה בפסוקים באה להעביר איזו תחושה לגבי מה שמשה מרגיש. הסבר זה דומה לחלק מהפירושים על 'וידום אהרון' לאחר מות נדב ואביהו.
 

אבל אפשר גם להסביר את שתיקתו של משה המנהיג – על רקע הפסוק החותם את הפרשה (כב, א): וַיִּסְעוּ בְּנֵי יִשְׂרָאֵל וַיַּחֲנוּ בְּעַרְבוֹת מוֹאָב מֵעֵבֶר לְיַרְדֵּן יְרֵחוֹ. עם ישראל עומד לקראת הכניסה לארץ וזהו המקום בו ייפרדו ממשה בסוף חומש דברים. הזמן הוא לקראת סוף הארבעים שנה במדבר. נתונים אלה מצטרפים למות אהרון ומרים שהיוו חלק מההנהגה ולבשורה שמשה לא יכניס את עם ישראל לארץ. כל זה בנוסף להיעדרות משה בחלק נכבד מהפרשה והצגת בני ישראל המצליחים לתפעל את מערכת היחסים בינם לבין ה' ואת מדיניות החוץ שלהם, יוצר תמונה לאורה ניתן לומר שפרשתנו מסמנת את התחלת המעבר מדור המדבר ומנהיגיו, ובראשם משה, לקראת מות משה והכניסה לארץ של דור הבנים. על רקע זה ניתן לקרוא את שתיקת משה כחלק מהתחלת המעבר: משה 'מנמיך פרופיל' ונותן לעם ישראל להתבטא לבדו.
 

האם השתיקה הזאת היא אופציה ממשית?

ראשית נברר על איזה שתיקה אנחנו מדברים, הרי לכאורה עסקנו בשתי שתיקות שונות לחלוטין! האחת – אישית, כואבת, זועקת, שתיקה שלא נעשית כהכרעה אלא פשוט מתרחשת, שתיקה פאסיבית. ואילו השניה – אידיאולוגית, ערכית, אולי אף מתנשאת ופטרונית.
 

אולי הגמרא המפורסמת ממנחות תערער לנו על ההבחנה הזאת:

אמר רב יהודה אמר רב: 
בשעה שעלה משה למרום מצאו להקב"ה שיושב וקושר כתרים לאותיות. 

אמר לפניו: רבש"ע מי מעכב על ידך? אמר לו : אדם אחד יש שעתיד להיות בסוף כמה דורות ועקיבא בן יוסף שמו שעתיד לדרוש על כל קוץ וקוץ תילין תילין של הלכות. אמר לפניו : רבש"ע הראהו לי. אמר לו : חזור לאחורך. 

הלך וישב בסוף שמונה שורות ולא היה יודע מה הן אומרים. תשש כחו. כיון שהגיע לדבר אחד אמרו לו תלמידיו: רבי מנין לך? אמר להן הלכה למשה מסיני. נתיישבה דעתו. חזר ובא לפני הקב"ה. 

אמר לפניו: רבונו של עולם יש לך אדם כזה ואתה נותן תורה על ידי? אמר לו : שתוק כך עלה במחשבה לפני. 

אמר לפניו: רבונו של עולם הראיתני תורתו הראני שכרו! אמר לו : חזור [לאחורך]. 

חזר לאחוריו ראה ששוקלין בשרו במקולין. 

אמר לפניו: רבש"ע זו תורה וזו שכרה? 
א"ל: שתוק כך עלה במחשבה לפני. 
מנחות כט, ע"ב

הקב"ה אומר למשה פעמיים את המשפט הקשה 'שתוק כך עלה במחשבה לפני'. שניהם נאמרים בתגובה על קושיותיו של משה, שמשקפות את חוסר ההבנה שלו (ושלנו) שנובעות מנקודת מבטו (מבטנו) האנושית. פעם ראשונה בנוגע לפערי הדורות בהקשר של נתינת התורה ובפעם השנייה בנוגע לסופו הטראגי של רבי עקיבא. 

ובחזרה לפרשה. יהיה קל להשליך את שאלת משה 'זו תורה וזו שכרה' על חוויותיו האישיות של משה מהפרשה ועל העוול שאנחנו מרגישים שנגרם לו ולאחיו. תשובת הקב"ה תתאים לשתיקה האישית של משה, זו הפצועה, כואבת, שבאה כשאין לנו ברירה אחרת. אבל האם ה'שתוק' על השאלה הראשונה של משה במדרש דומה לשתיקה שהצגנו כאידיאולוגית?

נראה שטעינו כשקראנו את השתיקה של משה במישור הכללי בלבד. הצגנו את משה המנהיג, ושכחנו שגם למשה כמנהיג יש ממד אישי. גם אם משה 'מבין', לפי קריאתנו בפסוקים, שעליו 'להנמיך פרופיל' ולתת לעם ישראל לתפקד לבד, זה לא דבר שפשוט לעשות. השחרור מהאחיזה היא תנועה שחייבת שתיעשה בקושי רב. זאת שתיקה הכוללת ויתור כואב הדורש המון אומץ.
 דבר זה תקף לא רק למנהיג מול קהלו, אלא לכל אדם העומד מול הזולת. הדרישה לתת מקום לזולת, אם היא אפשרית, כוללת בין השאר דרישה לשתיקה אמתית ונוקבת. 

אמנם זה לא מקביל לשאלתו של משה לקב"ה במדרש "יש לך אדם כזה ואתה נותן תורה ע"י?!", אבל לפי דעתי זה יושב על אותו מתח של המעבר בין הדורות, גם בפרשתנו בין דור המדבר בראשות משה לדור הבנים הנכנסים לארץ, וגם במדרש, בין משה רבינו המוריד את התורה שבכתב לרבי עקיבא המייצג כאן את התורה שבעל פה.
 

אם עדיין לא ענינו לשאלה ששאלנו, האם השתיקה היא אופציה ממשית, נחתום בדבריו של ר' נחמן מתורה סד בליקוטי מוהר"ן, שם נראה שלא רק שזאת אופציה ממשית, אלא שבמקרים מסוימים אין אופציה אחרת.

וְעַל כֵּן הַמְּבוּכוֹת הַבָּאִים מִשָּׁם, הֵם בִּבְחִינַת שְׁתִיקָה. 

(מְנָחוֹת כ''ט) כְּשֶׁשָּׁאַל עַל מִיתַת רַבִּי עֲקִיבָא, זוֹ תּוֹרָה וְזֶה שְׂכָרָהּ הֵשִׁיבוּ לוֹ: שְׁתֹק כָּך עָלָה בְּמַחֲשָׁבָה. 

הַיְנוּ שֶׁאַתָּה צָרִיך לִשְׁתּק, וְלִבְלִי לִשְׁאל תְּשׁוּבָה וְתֵרוּץ עַל קֻשְׁיָא זוֹ כִּי כָּך עָלָה בְּמַחֲשָׁבָה, שֶׁהוּא לְמַעְלָה מִן הַדִּבּוּר עַל כֵּן אַתָּה צָרִיך לִשְׁתּק עַל שְׁאֵלָה זוֹ כִּי הוּא בִּבְחִינוֹת עָלָה בְּמַחֲשָׁבָה שֶׁאֵין שָׁם דִּבּוּר לְיַשֵּׁב אוֹתָהּ. 

וּכְמוֹ כֵן אֵלּוּ הַקֻּשְׁיוֹת וְהַמְּבוּכוֹת שֶׁבָּאִים מֵחָלָל הַפָּנוּי שֶׁאֵין שָׁם דִּבּוּר וְלא שֵׂכֶל כַּנַּ''ל, עַל כֵּן הֵם בִּבְחִינַת שְׁתִיקָה וְצָרִיך רַק לְהַאֲמִין וְלִשְׁתּק שָׁם. 

וְעַל כֵּן אָסוּר לִכְנס וּלְעַיֵּן בְּדִבְרֵי הָאֶפִּיקוֹרְסִית וְהַמְּבוּכוֹת אֵלּוּ כִּי אִם צַדִּיק שֶׁהוּא בְּחִינַת משֶׁה, כִּי משֶׁה הוּא בְּחִינַת שְׁתִיקָה, בִּבְחִינוֹת שֶׁנִּקְרָא: ''כְּבַד פֶּה'' (שְׁמוֹת ד) בְּחִינַת שְׁתִיקָה שֶׁהוּא לְמַעְלָה מִן הַדִּבּוּר. 

וְעַל כֵּן הַצַּדִּיק שֶׁהוּא בְּחִינוֹת משֶׁה, בְּחִינוֹת שְׁתִיקָה יָכוֹל לְעַיֵּן בְּדִבְרֵי הַמְּבוּכוֹת אֵלּוּ, שֶׁהֵם בְּחִינוֹת שְׁתִיקָה כַּנַּ''ל, וְצָרִיך דַּוְקָא לְעַיֵּן, כְּדֵי לְהַעֲלוֹת הַנְּשָׁמוֹת שֶׁנָּפְלוּ לְשָׁם כַּנַּ''ל.

� מעניין לראות שבפרשת המחלוקת של קורח, טענות קורח ועדתו מסתכמים בפסוק אחד לעומת תגובת משה הארוכה.


� עניין זה מומחש היטב בפסוק הבא: וַיַּעֲנוּ כָל הָעָם יַחְדָּו וַיֹּאמְרוּ כֹּל אֲשֶׁר דִּבֶּר ה' נַעֲשֶׂה וַיָּשֶׁב מֹשֶׁה אֶת דִּבְרֵי הָעָם אֶל ה':(שמות יט, ח).


� גם פסוק יג שמסכם את הפרשה "הֵמָּה מֵי מְרִיבָה, אֲשֶׁר-רָבוּ בְנֵי-יִשְׂרָאֵל אֶת ה'; וַיִּקָּדֵשׁ, בָּם" מהדהד את דברי משה לאהרון לאחר אותו אירוע טראגי " וַיֹּאמֶר מֹשֶׁה אֶל-אַהֲרֹן, הוּא אֲשֶׁר-דִּבֶּר ה' לֵאמֹר בִּקְרֹבַי אֶקָּדֵשׁ, וְעַל-פְּנֵי כָל-הָעָם, אֶכָּבֵד; וַיִּדֹּם, אַהֲרֹן", כפי שזיהו גם רש"י וגם האבן עזרא בפירושם על הפסוק אצלנו.


� לפי קריאה זו עלינו לשאול האם הצבת יהושע כמחליף היא לכתחילה והכרחית המציאות, או שמא הייתה איזו הוה-אמינא לפיה בני ישראל יסתדרו לבדם. שאלה זו מתחדדת בעקבות ההשוואה בין עונש משה בפרשתנו, בו יהושע לא מוזכר, והתיאור בספר דברים פרק א', לז-לח: "גַּם בִּי הִתְאַנַּף ה' בִּגְלַלְכֶם לֵאמֹר גַּם אַתָּה לֹא תָבֹא שָׁם: יְהוֹשֻׁעַ בִּן נוּן הָעֹמֵד לְפָנֶיךָ הוּא יָבֹא שָׁמָּה אֹתוֹ חַזֵּק כִּי הוּא יַנְחִלֶנָּה אֶת יִשְׂרָאֵל". 


� שתיקה כזאת יכולה להיות גם להתפרש כחלק מעבודת המידות, הנמכת פרופיל, נתינת מקום לאחר.


� האנושיות של משה מוצגת ברצף מדרשים מטלטלים בסוף ספר דברים על מות משה, שם הוא אינו שותק, למשל: 


אמר רבי לוי למה הדבר דומה? לאשה עוברה שנחבשה בבית האסורין, ילדה שם בן, גדל אותו הילד עבר המלך לפני בית האסורים התחיל אותו הילד לצווח 'אדוני המלך למה אני חבוש בבית האסורים???' א"ל המלך 'בחטייא של אמך את נתון כאן'. כך אמר משה 'רבש"ע ל"ו כריתות הן שאם יעבור אדם על אחד מהן חייב מיתה שמא עברתי על אחת מהן? למה אתה גוזר עלי מיתה?' אמר לו בחטייא של אדם הראשון אתה מת שהביא מיתה לעולם. "הן" מהו "הן"? בעון אותו שכתוב בו "הן" – "הן האדם היה כאחד ממנו וגו'". (דברים רבה פרשה ט,ח).


במדרש אחר אנו מוצאים את תגובת הקב"ה, המזכירה את ה'שתוק', ומובססת על פסוק מפורש:


"באותה שעה היה משה מתחנן כנגד אבות העולם לבקש עליו רחמים. אמר לו הקב"ה 'משה משה לא כבר אמרתי לך (ג כו) לא תוסף דבר אלי עד כמה אתה מתחנן גזירה היא מלפני שלא תכנס לארץ ישראל לא בחייך ולא במותך הן קרבו ימיך למות" (מדרש תנאים לדברים פרק לא).


� אני לא יכול להתאפק (ולשתוק) ולא להזכיר את הסרט הנפלא 'הערת שוליים' שמוקרן בימים אלו בבתי הקולנוע, שמהדהד לי בזמן הכתיבה, העוסק בדיוק במתח הזה. יכול להיות (זהירות : ספוילר!) שאפשר לראות את סיום הסרט כשתיקה מהסוג הזה.

